題梅仙觀
作者：呂防
朝代：宋

paragraphs: 嘗讀子真傳，掩卷屢長嘆。
如何忠正資，適在元成間。
危言論時政，條暢窮根源。
直節破姦膽，憤氣衝儒冠。
上書輒報罷，九九慚齊桓。
是時公卿輩，曾不爲厚顔。
雄文燦方冊，至今日星攢。
深機識禍福，拂衣九江干。
一朝棄妻子，變姓抱吳關。
位卑而言高，自古爲尤難。
斯人能保身，出處何其艱。
繄子偶得邑，駕言謁仙壇。
壇側千丈松，凜凜清風還。
壽春下新詔，高蹈翠琰刊。
壁間羅隠記，中理極可觀。
當年康樂公，遊覽遍名山。
云何此佳蹟，未被金石言。
真人久悵望，佇看西飛鸞。